Sapporo (札幌市, Sapporo-sji?) luister (hulp·inligting) is die vyfde grootste stad in Japan volgens bevolking en die derde grootste volgens oppervlakte. Dit is die hoofstad van die Hokkaidō-prefektuur, geleë in die Isjikari-subprefektuur, en 'n ordinansie-aangewese stad van Japan.
Sapporo is buite Japan die bekendste daarvoor dat dit die gasheer van die Olimpiese Winterspele 1972 was, asook vir die jaarlikse Joeki Matsoeri, die Sapporo-sneeufees, wat meer as 2 miljoen toeriste van oral oor die wêreld lok. Die stad is ook die tuiste van die Sapporo-brouery.